## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2017. december 13-i ülésére)

**TÁRGY**: **Pályázat benyújtása a Bethlen Gábor Alapkezelő Zrt.  „testvér-települési együttműködés” CÍMŰ  PÁLYÁZATI FELHÍVÁSÁRA**

A Bethlen Gábor Alap 2018. évi „Nemzetpolitikai célú támogatások” előirányzat terhére megjelent a Bethlen Gábor Alapkezelő Zrt. „Testvér-települési együttműködés” című pályázati felhívása. A pályázat célja a Magyarország határain kívül élő magyarság szülőföldjén való boldogulásának, Magyarországgal való sokoldalú kapcsolatai ápolásának és fejlesztésének előmozdítása, magyar nemzeti azonosságtudata megerősítésének támogatása a testvér-települési együttműködések erősítése útján.

Támogatási kérelmet települési és megyei önkormányzat jogosult benyújtani.

Magyarországi pályázók esetében 500.000,- Ft – 2.000.000,- Ft közötti összegű támogatásra lehet igényt benyújtani. A támogatás formája vissza nem térítendő támogatás, melynek intenzitása az összes elszámolható költség 100%-a.

A projekt keretein belül - Magyarországi pályázók esetében - lehetőség van

a **Magyarország és a Kárpát-medence magyarok lakta települései közötti magyar-magyar kapcsolatok ápolását és fejlesztését célzó testvér-települési programok és együttműködések támogatása. Ezen belül:**

* meglévő együttműködések kölcsönös fejlesztése **magyarországi** önkormányzatok és **Szlovákia, Ukrajna, Románia, Szerbia, Horvátország, Szlovénia, Ausztria** önkormányzatai között,
* a tapasztalatcsere, a tudás és a legjobb gyakorlatok átadása,
* a magyar történelemhez kapcsolódó események és a nemzeti ünnepeinkhez kapcsolódó közösen megvalósítandó programok támogatása,
* a testvér-településeken működő oktatási és nevelési intézmények együttműködésének támogatása, a kulturális örökség ápolása, kulturális, ifjúsági és hagyományőrző tevékenységek megvalósítása
* új testvér-települési kapcsolatok kiépítése.

A pályázati kérelemhez csatolni kell a mindkét fél által aláírt együttműködési szándéknyilatkozatot.

Kiskőrös Város Önkormányzata Liptószentmiklós várossal közösen kívánja a projektet megvalósítani.

A pályázat keretében a kiskőrösi és a liptószentmiklósi tánccsoport bemutatójával és táncházzal kívánjuk a kulturális örökség ápolását, és hagyományőrzését prezentálni.

2018. január 1. – 2018. december 31. között megvalósításra kerülő programok támogatására lehet pályázatot benyújtani.

A pályázat benyújtására 2017. december 15. 14:00 óráig van lehetőség.

A fentiek alapján javaslom, hogy a Képviselő-testület a határozat-tervezet szerint döntsön.

**Kiskőrös, 2017. december 8.**

**Domonyi László sk.**

**polgármester**

### HATÁROZAT-TERVEZET

A Képviselő- testület

1. egyetért azzal, hogy Kiskőrös Város Önkormányzata pályázatot nyújtson be a Bethlen Gábor Alap terhére kiírt „Testvér-települési együttműködés” című pályázati felívásra maximum 2.000.000,- Ft összegű vissza nem térítendő támogatás igényléséhez.
2. egyetért azzal, hogy a projekt megvalósítása érdekében az önkormányzat együttműködési szándéknyilatkozatot tegyen Liptószentmiklós várossal közösen és - a pályázati kérelem pozitív elbírálása esetén - a projekt közös megvalósítása érdekében együttműködési megállapodást kössön.
3. felhatalmazza a polgármestert a pályázat benyújtásával és megvalósítással kapcsolatos valamennyi szükséges intézkedés, jognyilatkozat megtételére, az együttműködési szándéknyilatkozat és az együttműködési megállapodás, valamint nyertes pályázat esetén a Támogatási szerződés aláírására.

**Felelős:** polgármester

**Határidő:**  2017. december 15. 14:00 óra